b'\n_START_ARTICLE_\nSimbioza med generacijami\n_START_SECTION_\nSimbioz@ e-pismena Slovenija\n_START_PARAGRAPH_\nSimbioz@ e-pismena Slovenija je prostovoljski projekt, ki temelji na medgeneracijskemu sodelovanju in ga je med letoma 2011 in 2013 organiziral Zavod Ypsilon. Vsako leto so mladi prostovoljci v petih dneh na brezpla\xc4\x8dnih delavnicah po vseh Sloveniji predstavnike starej\xc5\xa1e generacije navdu\xc5\xa1evali nad uporabo ra\xc4\x8dunalnika in interneta. Osrednji namen akcije je bil starej\xc5\xa1im omogo\xc4\x8diti pozitivno izku\xc5\xa1njo z ra\xc4\x8dunalnikom, vzbuditi in okrepiti njihovo samozavest ter jih motivirati za nadaljnje u\xc4\x8denje in uporabo ra\xc4\x8dunalnika in interneta. S projektom so mlade pozvali k prostovoljstvu, starej\xc5\xa1e pa spodbudili, da so se vklju\xc4\x8dili v vse\xc5\xbeivljenjsko u\xc4\x8denje.\n_START_SECTION_\nSimbioza Giba\n_START_PARAGRAPH_\nV letu 2014 so ra\xc4\x8dunalni\xc5\xa1ke aktivnosti v okviru vseslovenske akcije zamenjale \xc5\xa1portne dejavnosti pod geslom Ponovno na konju! Akciji se je priklju\xc4\x8dilo okrog 300 lokacij in ve\xc4\x8d kot 10 000 udele\xc5\xbeencev in prostovoljcev, ki so v tednu med 13. in 17. oktobrom 2014 gibali in se ukvarjali z razli\xc4\x8dnimi \xc5\xa1porti.\n_START_SECTION_\n"Na Triglav spreminjat svet!" Simbioza medgeneracijski center\n_START_PARAGRAPH_\nSeptembra 2013 je bil z namenom spodbujanja aktivnega staranja in medgeneracijskega sodelovanja na Dunajski 22 v Ljubljani odprt Simbiozin medgeneracijski center "Na Triglav spreminjat svet!". Vsak mesec pripravljajo dnevne aktivnosti za pre\xc5\xbeivljanje prostega \xc4\x8dasa za vse generacije. Poslanstvo MGC je spodbujanje medgeneracijskega sodelovanja in so\xc5\xbeitja med generacijami. Izpostavljeno je povezovanje, informiranje, izobra\xc5\xbeevanje, prenos znanja in izku\xc5\xa1enj.\n_START_SECTION_\nSimbioza \xc5\xa0ola\n_START_PARAGRAPH_\nProjekt Simbioza \xc5\xa0ola je nadgradnja 3-letnega projekta Simbioz@ e-pismena Slovenija. Osnovne in srednje \xc5\xa1ole so v \xc5\xa1olskem letu 2013/14 prvi\xc4\x8d odprle vrata projektu SImbioza \xc5\xa0ola in dvakrat letno (ali enkrat v celoti) izvedle 10-urni te\xc4\x8daj uporabe ra\xc4\x8dunalnika po principu medgeneracijskega sodelovanja. Simbioza \xc5\xa0ola je lahko vsaka osnovna in srednja \xc5\xa1ola, ki \xc5\xbeeli delovati dru\xc5\xbebeno odgovorno, krepiti medgeneracijsko sodelovanje v lokalnem okolju in prena\xc5\xa1ati pozitivne zglede na mlaj\xc5\xa1o generacijo.\n_START_SECTION_\n\xc5\xa0olsko leto 2013/14\n_START_PARAGRAPH_\nProjekt je zajel 77 osnovnih in srednjih \xc5\xa1ol, ki so tekom \xc5\xa1olskega leta izvedle brezpla\xc4\x8dne ra\xc4\x8dunalni\xc5\xa1ke delanvice. Od marca do junija je pri izvajanju delavnic sodelovalo preko 800 starej\xc5\xa1ih in ve\xc4\x8d kot 700 prostovoljcev, izvedeno je bilo prek 1600 prostovoljskih ur.\n_START_SECTION_\nSimbioza Mojstri\n_START_PARAGRAPH_\nSimbioza Mojstri so inovativen projekt socialnega podjetni\xc5\xa1tva in prav tako nadgradnja SImbioze. Skozi medgeneracijsko sodelovanje sta povezani dve ciljni skupini - mladi iz ranljivih skupin ter starej\xc5\xa1i, ki se \xc5\xbeelijo nau\xc4\x8diti uporabe ra\xc4\x8dunalnika. Mladim (vsipnikom, mladim brez izobrazbe, iskalcem prve zaposlitve) je omogo\xc4\x8deno, da skozi 280-urno izobra\xc5\xbeevanje nadgradijo svoje ra\xc4\x8dunalni\xc5\xa1ko znanje in s tem pove\xc4\x8dajo svojo konkuren\xc4\x8dnost na trgu dela. Prav tako pa vzajemno pomagajo starej\xc5\xa1i generaciji pri osvojitvi ra\xc4\x8dunalni\xc5\xa1kega znanja._NEWLINE_V letu 2014 je izobra\xc5\xbeevanje za Simbioza Mojstre zaklju\xc4\x8dilo 17 mladih.\n_START_SECTION_\nYpsilon Mladi\n_START_PARAGRAPH_\nYpsilon Mladi je glavni projekt kampanje e-Skills for Jobs (Evropska komisija), ki so Simbioza Genesis izvaja v sodelovanju s slovenskim Microsoftom in je razdeljen v tri kategorije: brezpla\xc4\x8dna izobra\xc5\xbeevanja za mlade, Ypsilon Mojstre in Ypsilon Razvijalce, poleg tega pa izvajajo tudi sre\xc4\x8danja s posameznimi potencialnimi podjetji. Zasnovan je bil z namenom zmanj\xc5\xa1anja brezposelnosti, ki je v zadnjih letih vse bolj problemati\xc4\x8dna realnost \xc5\xa1tevilnih mladih (tudi v Sloveniji). Projekt je tako zdru\xc5\xbeil dva aspekta - te\xc5\xbenjo po zmanj\xc5\xa1anju brezposelnosti in zaposlovanju IKT strokovnjakov.'